xml version="1.0" encoding="UTF-8"?


Az Európai Unió C 101/2021


| | | |
| --- | --- | --- |
| | | ISSN 1977-0979 |
| Az Európai Unió Hivatalos Lapja | | C 101 |
| European flag | | |
| Magyar nyelvű kiadás | Tájékoztatások és közlemények | 64. évfolyam 2021. március 23. |

---

| | | |
| --- | --- | --- |
| Tartalom | | Oldal |
| | III   Előkészítő jogi aktusok | |
| | SZÁMVEVŐSZÉK | |
| 2021/C 101/01 | [1/2021. sz. vélemény (az EUMSZ 322. cikke alapján) a brexit miatti kiigazításokra képzett tartalék létrehozásáról szóló európai parlamenti és tanácsi rendeletre irányuló javaslatról (COM(2020) 854 final)](http://publications.europa.eu/resource/uriserv/OJ.C_.2021.101.01.0001.01.HUN.xhtml) | [1](#C_2021101HU.01000101.doc) |

---

| | |
| --- | --- |
| HU | |

---

III Előkészítő jogi aktusok

SZÁMVEVŐSZÉK

| | | | |
| --- | --- | --- | --- |
| 2021.3.23. | HU | Az Európai Unió Hivatalos Lapja | C 101/1 |

---

1/2021. sz. VÉLEMÉNY

(az EUMSZ 322. cikke alapján)

a brexit miatti kiigazításokra képzett tartalék létrehozásáról szóló európai parlamenti és tanácsi rendeletre irányuló javaslatról

(COM(2020) 854 final)

(2021/C 101/01)

TARTALOMJEGYZÉK

| | | |
| --- | --- | --- |
| | Bekezdés | Oldal |
| Bevezetés | 1–7 | 2 |
| Első rész: Általános észrevételek | 8–14 | 4 |
| A Tartalék struktúrája | 8–12 | 4 |
| Ellenőrzés és elszámoltathatóság | 13–14 | 5 |
| Második rész: Egyedi kérdésekkel kapcsolatos észrevételek | 15–23 | 5 |
| Támogathatósági időszak | 15–16 | 5 |
| Az előfinanszírozás kiszámítása | 17 | 5 |
| A kiadások támogathatósága | 18 | 6 |
| Mintavételi módszertan | 19 | 6 |
| Hozzáadottérték-adó | 20 | 6 |
| Vezetői nyilatkozat | 21 | 6 |
| Beszámolás és értékelés | 22–23 | 6 |

AZ EURÓPAI UNIÓ SZÁMVEVŐSZÉKE,

tekintettel az Európai Unió működéséről szóló szerződésre és különösen annak 322. cikkére,

tekintettel a brexit miatti kiigazításokra képzett tartalék létrehozásáról szóló európai parlamenti és tanácsi rendeletre irányuló, a Bizottság által 2020. december 25-én benyújtott javaslatra (a továbbiakban: a javaslat),

tekintettel az Európai Parlamentnek, illetve a Tanácsnak a fent említett javaslatra vonatkozó 2021. január 20-i véleménykérésére,

tekintettel az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről szóló, 2018. július 18-i (EU, Euratom) 2018/1046 európai parlamenti és tanácsi rendeletre [(1)](#ntr1-C_2021101HU.01000101-E0001),

tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásra [(2)](#ntr2-C_2021101HU.01000101-E0002) (a továbbiakban: a kilépési megállapodás),

A KÖVETKEZŐ VÉLEMÉNYT FOGADTA EL:

Bevezetés

| | | |
| --- | --- | --- |
| | 1. | Nagy-Britannia és Észak-Írország Egyesült Királysága 2020. február 1-jén, a kilépési megállapodás hatálybalépésével kilépett az Európai Unióból. A kilépési megállapodás rendelkezett egy 2020. december 31-ig tartó átmeneti időszakról, amely mind az Unióban, mind az Egyesült Királyságban a korábbi feltételeket biztosította a polgárok, a fogyasztók és a vállalkozások számára. |

| | | |
| --- | --- | --- |
| | 2. | A két fél december 24-én megkötötte az EU és az Egyesült Királyság közötti új kereskedelmi és együttműködési megállapodást [(3)](#ntr3-C_2021101HU.01000101-E0003), amelynek értelmében 2021. január 1-jétől az EU és az Egyesült Királyság két különálló piacot, valamint két különálló szabályozási és jogi területet képez. Immár különféle korlátok akadályozzák az áruk és szolgáltatások kereskedelmét, valamint a határokon átnyúló mobilitást, ami mindkét oldalon következményekkel jár a közigazgatásra, a vállalkozásokra, a polgárokra és az egyéb érdekeltekre nézve. |

| | | |
| --- | --- | --- |
| | 3. | 2020. július 17–21-i rendkívüli ülésén elfogadott következtetéseiben az Európai Tanács bejelentette egy új speciális eszköz, a brexit miatti kiigazításokra képzett tartalék (a továbbiakban: BAR, illetve Tartalék) létrehozását, 2018-as árakon összesen 5 milliárd EUR előirányzattal. Az Európai Tanács felkérte a Bizottságot, hogy terjessze elő a vonatkozó rendeletjavaslatot. |

| | | |
| --- | --- | --- |
| | 4. | A Bizottság 2020 decemberében nyújtotta be javaslatát. A BAR célja, hogy támogatást nyújtson az Egyesült Királyság kilépése által a legsúlyosabban érintett tagállamoknak, régióknak és ágazatoknak, és ezzel enyhítse a gazdasági, társadalmi és területi kohéziót érő negatív hatást. A Tartalékból származó támogatásra valamennyi tagállam jogosult. |

| | | |
| --- | --- | --- |
| | 5. | A Bizottság azt javasolja, hogy a Tartalékot két allokációs fordulóban aktiválják: az első forduló 2021-ben jelentős, 4 milliárd EUR összegű előfinanszírozás formájában valósulna meg. Az egyes tagállamoknak az előfinanszírozásból való részesedését két fő tényezőn – az Egyesült Királysággal folytatott kereskedelmen és az Egyesült Királyság kizárólagos gazdasági övezetében fogott halmennyiségen – alapuló módszertan segítségével állapítanák meg [(4)](#ntr4-C_2021101HU.01000101-E0004). Az 1. ábra bemutatja, hogyan osztanák el az előfinanszírozást e módszer alkalmazásával a tagállamok között. |

1. ábra

Az előfinanszírozás elosztása (kereskedelmi és halászati kritériumok)

![Image 1](http://publications.europa.eu/resource/uriserv/OJ.C_.2021.101.FULL.HUN.xhtml.C_2021101HU.01000301.tif.jpg)

| | |
| --- | --- |
| Forrás: | Európai Bizottság. |

| | | |
| --- | --- | --- |
| | 6. | A tagállamok 2023. szeptember 30-ig igényelhetnek pénzügyi hozzájárulást a Tartalékból. A fennmaradó 1 milliárd EUR-s összeg – a rendelkezésre álló összes forrás keretein belül – az előfinanszírozásként kifizetett összeget meghaladó, támogatható kiadások fedezésére szolgálna. A Tartalékból származó további hozzájárulásokat főként 2024-ben fizetnék ki. |

| | | |
| --- | --- | --- |
| | 7. | A Bizottság javaslatának jogalapja [(5)](#ntr5-C_2021101HU.01000101-E0005) kötelező konzultációt ír elő a Számvevőszékkel, ezért az Európai Parlament [(6)](#ntr6-C_2021101HU.01000101-E0006) és a Tanács [(7)](#ntr7-C_2021101HU.01000101-E0007) vélemény kiadására kérte fel a Számvevőszéket. Véleményünket e felkérésekre reagálva, azzal a céllal adjuk ki, hogy segítsük a jogalkotókat a bizottsági javaslat vizsgálatában. E célból általános és egyedi kérdésekkel kapcsolatos észrevételeket teszünk, amelyekben többek között rámutatunk a fő felmerülő problémákra és a kapcsolódó kockázatokra. |

Első rész: Általános észrevételek

A Tartalék struktúrája

| | | |
| --- | --- | --- |
| | 8. | A javaslat értelmében az Egyesült Királyság kilépésével járó kedvezőtlen következmények enyhítésére irányuló intézkedések végrehajtásának referencia-időszaka (a továbbiakban: „támogathatósági időszak”) 2020. július 1-jétől2022. december 31-ig tart. A tagállamoknak 2023. szeptember 30-ig kell benyújtaniuk a pénzügyi hozzájárulás iránti kérelmeket, részletezve a támogathatósági időszak során felmerült összes közkiadást [(8)](#ntr8-C_2021101HU.01000101-E0008). A pályázatokhoz végrehajtási jelentést kell csatolni, amely leírja, milyen enyhítési célú intézkedéseket hoztak és hogyan hajtották végre azokat, valamint mellékelni kell hozzá egy vezetői nyilatkozatot és egy független ellenőri véleményt a teljes támogathatósági időszakra vonatkozóan. A Bizottság csak ezután, ezen információk birtokában fogja értékelni a kiválasztott intézkedések támogathatóságát és megfelelőségét, ami eltérést jelent a megosztott irányítás alá tartozó alapok esetében alkalmazott éves megközelítéstől [(9)](#ntr9-C_2021101HU.01000101-E0009). Ezt a folyamatot, a főbb dátumokkal együtt, a 2. ábra vázolja fel. |

2. ábra

A Tartalék ütemterve

![Image 2](http://publications.europa.eu/resource/uriserv/OJ.C_.2021.101.FULL.HUN.xhtml.C_2021101HU.01000401.tif.jpg)

| | |
| --- | --- |
| Forrás: | Európai Számvevőszék. |

| | | |
| --- | --- | --- |
| | 9. | A tagállamok 4 milliárd EUR-t, azaz a tartalékalap 80 %-át előfinanszírozás formájában kapnák meg. Az előfinanszírozás átvételét megelőzően a tagállamoknak értesíteniük kell a Bizottságot arról, hogy mely szervek felelősek a Tartalék irányításáért és ellenőrzéséért, és mely szervnek kell kifizetni az előfinanszírozást. Bár az előfinanszírozás szintjét szokatlanul magasan határozták meg, ez a kialakítás lehetővé teszi a tagállamok számára, hogy gyorsan reagáljanak a rendkívüli helyzetre, és figyelembe veszi azt, hogy a záróegyenleg kifizetésére legkorábban 2023 végén kerülhet sor. |

| | | |
| --- | --- | --- |
| | 10. | Felépítésénél fogva a javaslat eleget tesz annak a célkitűzésnek, hogy rugalmasságot biztosítson a tagállamoknak. Ha a Tartalékból jelentős összegeket bocsátanak rendelkezésre előfinanszírozás formájában, ez lehetővé teszi a tagállamoknak, hogy gyorsan reagáljanak a változó körülményekre, és eredményesebben lépjenek fel a brexit negatív hatásaival szemben. A javaslat nagy vonalakban felvázolja (bár nem határozza meg részletesebben) azokat a területeket, amelyeken az új finanszírozás felhasználható, de arról a tagállamok dönthetnének, hogy milyen típusú projekteket vagy intézkedéseket kívánnak finanszírozni [(10)](#ntr10-C_2021101HU.01000101-E0010). |

| | | |
| --- | --- | --- |
| | 11. | A Tartalék biztosította rugalmasság ugyanakkor a bizonyosság hiánya miatt egy sor kockázatot is felvet, különös tekintettel arra, hogy a tagállamok nem kötelesek hivatalosan tájékoztatni a Bizottságot arról, mely régiók, térségek és ágazatok lehetnek a leginkább érintettek, illetve az előfinanszírozás elosztását megelőzően nem kötelesek ismertetni a finanszírozni tervezett intézkedéseket. Így a Tartalékból akár végső soron nem támogatható intézkedések finanszírozására is sor kerülhet, amelyek költségeit a Bizottság később nem térítené meg a tagállamoknak. Ezenkívül előfordulhat, hogy a kiválasztott intézkedések nem lesznek megfelelőek és adott esetben nem valósítják meg kitűzött céljaikat. |

| | | |
| --- | --- | --- |
| | 12. | A javaslat emellett kötelezné a tagállamokat annak megerősítésére, hogy valóban készítettek leírást irányítási és kontrollrendszereikről [(11)](#ntr11-C_2021101HU.01000101-E0011). A tagállamok az uniós alapok végrehajtására már korábban létrehozott szerveket és rendszereket is kijelölhetnek a Tartalék irányítására. Amennyiben a tagállamok úgy döntenek, hogy új rendszereket hoznak létre, fennáll a kockázat, hogy azok nem lesznek eredményesek. Ezért a Bizottságnak a támogathatósági időszak korai szakaszában értékelnie kell, hogy azok megfelelően járulnak-e hozzá az Unió pénzügyi érdekeinek védelméhez. |

Ellenőrzés és elszámoltathatóság

| | | |
| --- | --- | --- |
| | 13. | A javaslat értelmében minden tagállamban független ellenőrző szervnek kell ellenőriznie az irányítási és kontrollrendszert, valamint a finanszírozott intézkedéseket [(12)](#ntr12-C_2021101HU.01000101-E0012). Ez az ellenőrző szerv tehát kulcsszerepet játszana abban, hogy a Bizottság bizonyosságot szerezzen a tagállami irányítási és kontrollrendszerek eredményes működéséről, valamint a kiadások jogszerűségéről és szabályszerűségéről. A javaslat azonban nem tartalmaz részletes és egyértelmű fogalommeghatározásokat egyes fontos elemekre, például a mintavételi módszertanra, illetve a hibák számszerűsítésére és kijavítására vonatkozóan. |

| | | |
| --- | --- | --- |
| | 14. | Az egyértelműség hiánya miatt nem feltétlenül biztosítható az egységes és összehasonlítható ellenőrzési megközelítés valamennyi tagállamban, ami csökkenti a Bizottság által azok munkájából és ellenőri véleményeiből szerezhető bizonyosságot. |

Második rész: Egyedi kérdésekkel kapcsolatos észrevételek

Támogathatósági időszak

| | | |
| --- | --- | --- |
| | 15. | A javaslat szerint az intézkedések végrehajtására kijelölt támogathatósági időszak 2020 júliusától 2022 decemberéig tart [(13)](#ntr13-C_2021101HU.01000101-E0013). A Bizottság figyelembe vette, hogy a javaslat az átmeneti időszak végére történő felkészülés lépéseinek egyike, amely az Unió és a tagállamok által a brexit-tárgyalások során hozott felkészültségi intézkedések keretében végzett munkára épül és kiegészíti azt [(14)](#ntr14-C_2021101HU.01000101-E0014). |

| | | |
| --- | --- | --- |
| | 16. | A támogathatósági időszakot úgy kell megválasztani, hogy segítse azt a célkitűzést, hogy a Tartalék a felkészültségi intézkedések támogatására és az Egyesült Királyság kilépéséből származó gazdasági hatások enyhítésére szolgáljon. A javaslat azonban nem tartalmaz egyértelmű indokolást a támogathatósági időszak kiválasztására nézve, és nem vizsgálja meg, hogy az megfelel-e a kitűzött céloknak. |

Az előfinanszírozás kiszámítása

| | | |
| --- | --- | --- |
| | 17. | A Bizottság által a tagállamok előfinanszírozásból való részesedésének kiszámítására kiválasztott és alkalmazott módszertan két tényezőn alapul: az Egyesült Királysággal folytatott kereskedelmen és az Egyesült Királyság vizein kifogott halmennyiségen. A Bizottság úgy véli, hogy ezzel a módszertannal tud a lehető legjobb becslést adni a brexit egyes tagállamokra gyakorolt hatásáról. Mivel azonban számos szempontból továbbra is jelentős bizonytalanság övezi az Egyesült Királyság kilépésével – többek között egyes gazdasági ágazatok tevékenységének az Egyesült Királyságból az Unióba való áthozatalával – járó hatásokat, fennáll a kockázat, hogy a kiválasztott elosztási módszer esetleg nem tükrözi teljes mértékben az egyes tagállamok gazdaságának egyedi kitettségét. |

A kiadások támogathatósága

| | | |
| --- | --- | --- |
| | 18. | A javaslat értelmében a kiadások akkor támogathatók, ha azok a támogathatósági időszak alatt merültek fel és kerültek kifizetésre [(15)](#ntr15-C_2021101HU.01000101-E0015). Emellett a javaslat úgy rendelkezik, hogy a Tartalékból fizetendő hozzájárulás az intézkedések végrehajtása során ténylegesen felmerült és a tagállamok által kifizetett elszámolható kiadások visszatérítésének formáját ölti [(16)](#ntr16-C_2021101HU.01000101-E0016). Véleményünk szerint a javaslat eltérő értelmezéseket tesz lehetővé a kiadások támogathatóságát illetően. Ezért pontosítani kellene, hogy a költségeknek – mind a kijelölt szervek, mind a végső kedvezményezettek szintjén – a támogathatósági időszakon belül kell felmerülniük és kifizetésre kerülniük. |

Mintavételi módszertan

| | | |
| --- | --- | --- |
| | 19. | A javaslat felvázolja a finanszírozott intézkedések ellenőrzésének folyamatát, és ismerteti az alkalmazandó mintavételi módszertant [(17)](#ntr17-C_2021101HU.01000101-E0017). Amennyiben nem statisztikai mintavételi módszer is megengedett, a javaslat úgy rendelkezik, hogy a mintavételi egységeknek le kell fedniük a számviteli év sokaságának bizonyos hányadát. Mivel a finanszírozott intézkedések ellenőrzésének a teljes támogathatósági időszakra (két és fél év) ki kell terjednie, a „számviteli év” megjelölése nem tűnik konzisztensnek az átfogó módszertannal. |

Hozzáadottérték-adó

| | | |
| --- | --- | --- |
| | 20. | A javaslat szerint a Tartalék nem támogatná a hozzáadottérték-adót [(18)](#ntr18-C_2021101HU.01000101-E0018). Egyetértünk ezzel a javasolt megközelítéssel, amely összhangban áll a legutóbb a kohézió területén történő héa-visszatérítésről szóló 2018. évi gyorsvizsgálatunkban megfogalmazott ajánlásunkkal. Ebben a dokumentumban azt javasoltuk, hogy az uniós alapokból közintézményeknek folyósítandó visszatérítésekből ki kellene zárni a héát, mivel ez elősegítené a kohéziós kiadásokkal kapcsolatos hibák kockázatának csökkentését és a gondos pénzgazdálkodás szempontjából az uniós források jobb felhasználását [(19)](#ntr19-C_2021101HU.01000101-E0019). |

Vezetői nyilatkozat

| | | |
| --- | --- | --- |
| | 21. | A javaslat arra kötelezné a tagállamokat, hogy a Tartalékból származó pénzügyi hozzájárulás iránti kérelmeik részeként nyújtsanak be egy vezetői nyilatkozatot, egy független ellenőri véleményt és egy végrehajtási jelentést (8. bekezdés) [(20)](#ntr20-C_2021101HU.01000101-E0020). Megjegyezzük, hogy a javaslat II. mellékletében szereplő vezetői nyilatkozati sablon nem ír elő olyan nyilatkozatot, amelyben a Tartalék irányításáért felelős személy megerősíti a kontrollrendszer megfelelő működését. A költségvetési rendelet 63. cikke (6) bekezdésének c) pontja előírja ilyen nyilatkozat benyújtását; ezenfelül annak hiánya korlátozná a vezetői nyilatkozat által nyújtható bizonyosságot. Ez hatással lenne az ellenőri véleményre is, amely rendes körülmények között értékelné a kontrollrendszer működéséről szóló nyilatkozat pontosságát. |

Beszámolás és értékelés

| | | |
| --- | --- | --- |
| | 22. | A javaslat értelmében a Bizottság értékelést végezne a Tartalék eredményességéről, hatékonyságáról, relevanciájáról, koherenciájáról és uniós hozzáadott értékéről [(21)](#ntr21-C_2021101HU.01000101-E0021). Bár elismerjük, hogy fontos megtalálni a megfelelő egyensúlyt a monitoringkövetelmények és a tagállamokra nehezedő adminisztratív terhek között, megjegyezzük, hogy a pénzügyi hozzájárulás iránti kérelmeknek csak az outputmutatókra vonatkozó értékeket kell tartalmazniuk [(22)](#ntr22-C_2021101HU.01000101-E0022). Ezek az outputmutatók ugyan mérhetőek, de mint korábban megjegyeztük, csak korlátozott információval szolgálnak arról, hogy az intézkedés eredményesen kezelte-e az Egyesült Királyság kilépésének negatív következményeit [(23)](#ntr23-C_2021101HU.01000101-E0023). A javaslat továbbá nem kötelezi a tagállamokat arra, hogy a fent említett mutatókra vonatkozóan célértékeket határozzanak meg, ami még inkább megnehezítené a Tartalék eredményességének érdemi értékelését. |

| | | |
| --- | --- | --- |
| | 23. | A minőségi jogalkotásra vonatkozó iránymutatások szerint megalapozott és megbízható eredmények csak független, objektív értékelés révén érhetőek el [(24)](#ntr24-C_2021101HU.01000101-E0024). Bár a javaslat előírja a Tartalék teljeskörű értékelését, amelynek nyomán 2027. június 30-ig jelentést kell benyújtani az Európai Parlamentnek és a Tanácsnak, nem mondja ki kifejezetten, hogy ennek az értékelésnek függetlennek kell lennie. |

A véleményt 2021. február 25-i luxembourgi ülésén fogadta el a Számvevőszék.

a Számvevőszék nevében

Klaus-Heiner LEHNE

elnök

---

[(1)](#ntc1-C_2021101HU.01000101-E0001)  [HL L 193., 2018.7.30., 1. o](http://publications.europa.eu/resource/oj/JOL_2018_193_R_TOC).

[(2)](#ntc2-C_2021101HU.01000101-E0002)  [HL C 384. I, 2019.11.12., 1. o](http://publications.europa.eu/resource/oj/JOC_2019_384_I_TOC).

[(3)](#ntc3-C_2021101HU.01000101-E0003)  [HL L 444., 2020.12.31., 14. o](http://publications.europa.eu/resource/oj/JOL_2020_444_R_TOC).

[(4)](#ntc4-C_2021101HU.01000101-E0004)  A javaslat I. melléklete.

[(5)](#ntc5-C_2021101HU.01000101-E0005)  Az Európai Unió működéséről szóló szerződés 322. cikke (1) bekezdésének a) pontja.

[(6)](#ntc6-C_2021101HU.01000101-E0006)  Európai Parlament: D300288 (2021.1.20.).

[(7)](#ntc7-C_2021101HU.01000101-E0007)  Tanács: SGS 21/000201 (2021.1.20.).

[(8)](#ntc8-C_2021101HU.01000101-E0008)  A javaslat 9. cikke.

[(9)](#ntc9-C_2021101HU.01000101-E0009)  A 7. cikk (4) bekezdése: „A költségvetési rendelet 63. cikkének (5), (6) és (7) bekezdésétől eltérve az e rendelkezésekben említett dokumentumokat e rendelet 10. cikkének megfelelően egyszer kell benyújtani.”

[(10)](#ntc10-C_2021101HU.01000101-E0010)  A javaslat 5. cikke.

[(11)](#ntc11-C_2021101HU.01000101-E0011)  A javaslat 13. cikkének (1) bekezdése.

[(12)](#ntc12-C_2021101HU.01000101-E0012)  A javaslat 13. cikkének (4) bekezdése.

[(13)](#ntc13-C_2021101HU.01000101-E0013)  A javaslat 2. cikkének (1) bekezdése és 5. cikkének (2) bekezdése.

[(14)](#ntc14-C_2021101HU.01000101-E0014)  A javaslat (7) preambulumbekezdése.

[(15)](#ntc15-C_2021101HU.01000101-E0015)  A javaslat 5. cikkének (2) bekezdése.

[(16)](#ntc16-C_2021101HU.01000101-E0016)  A javaslat 7. cikkének (2) bekezdése.

[(17)](#ntc17-C_2021101HU.01000101-E0017)  A javaslat 13. cikkének (4) bekezdése.

[(18)](#ntc18-C_2021101HU.01000101-E0018)  A javaslat 6. cikkének a) pontja.

[(19)](#ntc19-C_2021101HU.01000101-E0019)  Gyorsvizsgálat: „Héa-visszatérítés a kohézió területén: az uniós források felhasználása gyakran szabálytalan és elmarad az optimálistól”, 2018. november.

[(20)](#ntc20-C_2021101HU.01000101-E0020)  A javaslat 10. cikkének (1) és (2) bekezdése.

[(21)](#ntc21-C_2021101HU.01000101-E0021)  A javaslat 16. cikke.

[(22)](#ntc22-C_2021101HU.01000101-E0022)  A javaslat II. melléklete.

[(23)](#ntc23-C_2021101HU.01000101-E0023)  „Az Európai Számvevőszék jelentése az Európai Unió költségvetésének teljesítményéről – 2019. év végi állapot” című jelentés 4.19. bekezdése: „Az outputmutatók közvetlenül kapcsolódnak az uniós költségvetésből finanszírozott tevékenységekhez, de kevés információval szolgálnak a szakpolitikai célkitűzések megvalósításában elért előrehaladásról”.

[(24)](#ntc24-C_2021101HU.01000101-E0024)  SWD(2017) 350 final, 2017. május 7., 53. o.

---